b"\n_START_ARTICLE_\nPrihod\n_START_SECTION_\nZgodba\n_START_PARAGRAPH_\nHannah, h\xc4\x8di jezikoslovke Louise Banks (Amy Adams), v uvodnem prizoru umre za neozdravljivo boleznijo._NEWLINE_Nekega dne se na Zemlji pojavi dvanajst vesoljskih ladij nezemeljskega izvora, vsaka nad drugo dr\xc5\xbeavo. Oficir ameri\xc5\xa1ke vojske, polkovnik Weber (Forest Whitaker), rekrutira Louise in fizika Iana Donnellyja (Jeremy Renner), da bi pomagala ugotoviti, zakaj so pri\xc5\xa1li, in ju odpelje do improviziranega opori\xc5\xa1\xc4\x8da v Montani, v bli\xc5\xbeini ene od ladij. Na njenem krovu Louise in Ian nave\xc5\xbeeta stik s parom nezemljanov, \xc2\xbbheptapodov\xc2\xab\xc2\xa0(imajo namre\xc4\x8d sedem okon\xc4\x8din), ki ju Ian poimenuje Abbott in Costello. Pri\xc4\x8dneta raziskovati nezemeljsko pisavo, sestavljeno iz zapletenih kro\xc5\xbenih simbolov. Ko si prizadeva razumeti jezik, se Louise prikazuje njena h\xc4\x8di Hannah, ki vpra\xc5\xa1a po svojem odsotnem o\xc4\x8detu._NEWLINE_Louise \xc4\x8dez nekaj \xc4\x8dasa uspe razvozlati pisavo do te mere, da jih vpra\xc5\xa1a, zakaj so pri\xc5\xa1li. Odgovor je \xc2\xbbponuditi oro\xc5\xbeje\xc2\xab. Vendar pa Kitajci odgovor prevedejo po svoje, v \xc2\xbbuporabiti oro\xc5\xbeje\xc2\xab, zato prekinejo sodelovanje, \xc4\x8demur sledi \xc5\xa1e ve\xc4\x8d dr\xc5\xbeav. Louise jih neuspe\xc5\xa1no posku\xc5\xa1a prepri\xc4\x8dati, da bi lahko simbol \xc2\xbboro\xc5\xbeje\xc2\xab\xc2\xa0razumeli tudi kot \xc2\xbborodje\xc2\xab\xc2\xa0in da Kitajci uporabljajo prevajalsko metodo, nagnjeno k tekmovalnosti._NEWLINE_Kmalu po tistem uporni vojaki, ki so prepri\xc4\x8dani, da nezemljani predstavljajo gro\xc5\xbenjo, nastavijo bombo v plovilo. Louise in Ian nevedo\xc4\x8d znova prideta na krov, zato jima nezemljana prika\xc5\xbeeta ve\xc4\x8dje in mnogo kompleksnej\xc5\xa1e sporo\xc4\x8dilo, nato pa ju Abbot tik pred eksplozijo potisne iz plovila. Ko se zbudita iz nezavesti, se vojska \xc5\xbee pripravlja na evakuacijo, vesoljska ladja pa lebdi izven dosega. Ian takrat odkrije, da se po vsem sporo\xc4\x8dilu ponavlja znak za \xc4\x8das in da simboli zasedajo to\xc4\x8dno dvanajstino prostora, na katerega so bili projicirani. Louise sklepa, da je celotno sporo\xc4\x8dilo razdeljeno med vseh dvanajst plovil in da torej nezemljani \xc5\xbeelijo, da si dr\xc5\xbeave izmenjajo znanje._NEWLINE_Kitajski general \xc5\xa0ang (Tzi Ma) takrat izda ultimat nezemljanom, zahteva, da v roku 24 ur odidejo. Enako storijo Rusija, Pakistan in Sudan. Louise se sama odpravi proti plovilu, ki po\xc5\xa1lje manj\xc5\xa1i \xc4\x8dolni\xc4\x8dek, da jo odpelje v notranjost. Poka\xc5\xbee se samo Costello in napi\xc5\xa1e, da Abbot umira oz. je mrtev. Razlo\xc5\xbei, da \xc2\xbboro\xc5\xbeje odpre \xc4\x8das\xc2\xab\xc2\xa0in da Louise lahko vidi v prihodnost. Njeni spomini na Hannah so bila pravzaprav videnja. Nezemljani so pri\xc5\xa1li pomagat \xc4\x8dlove\xc5\xa1tvu, saj bodo \xc4\x8dez tri tiso\xc4\x8d let sami potrebovali pomo\xc4\x8d._NEWLINE_Louise se vrne v opori\xc5\xa1\xc4\x8de, ki ga \xc5\xbee evakuirajo, in pove Ianu, da je nezemeljski jezik \xc2\xbboro\xc5\xbeje\xc2\xab\xc2\xa0\xe2\x80\x93 tisti, ki ga obvladajo, so sposobni dojeti preteklost in prihodnost. Do\xc5\xbeivi videnje sprejema pri Organizaciji zdru\xc5\xbeenih narodov, na katerem se ji \xc5\xa0ang zahvali za to, da ga je prepri\xc4\x8dala, da ustavi napad in sicer tako, da ga je poklicala na njegovo zasebno \xc5\xa1tevilko in mu ponovila zadnje besede njegove pokojne \xc5\xbeene. V sedanjosti Louise ukrade satelitski telefon, pokli\xc4\x8de \xc5\xa1tevilko in ponovi besede. Kitajci kmalu po tistem oznanijo, da ne bodo napadli in objavijo svojo dvanajstino sporo\xc4\x8dila. Temu sledijo \xc5\xa1e ostale dr\xc5\xbeave, nakar vesoljske ladje izginejo._NEWLINE_Ian med pripravami na odhod prizna Louise, da je zaljubljen vanjo. Govorita o \xc5\xbeivljenjskih odlo\xc4\x8ditvah in o vpra\xc5\xa1anju, ali bi jih spremenili, \xc4\x8de bi lahko videli v prihodnost. Louise ve, da bo imela otroka z njim, kljub temu, da pozna njihovo usodo: da bo Hannah mlada umrla in da jih bo Ian zapustil, ko bo spoznal, da je ona \xc5\xbee vnaprej vedela vse.\n_START_SECTION_\nProdukcija\n_START_PARAGRAPH_\nVilleneuve je \xc5\xbee dlje \xc4\x8dasa \xc5\xbeelel posneti znanstvenofantasti\xc4\x8den film, a ni na\xc5\xa1el prave teme. Scenarist Eric Heisserer je medtem \xc5\xbee ve\xc4\x8d let brez uspeha ponujal studiem predelavo Chiangove kratke zgodbe \xc2\xbbStory of Your Life\xc2\xab\xc2\xa0in \xc5\xbee skoraj obupal, ko sta mu producenta Dan Cohen in Dan Levine predlagala ZF projekt. Zgodbo sta pokazala Villeneuvu, kateremu je bila takoj v\xc5\xa1e\xc4\x8d, \xc4\x8detudi je bil zaposlen s filmom Ugrabljeni, zaradi \xc4\x8desar ni imel \xc4\x8dasa za resno predelavo v scenarij. Prvi osnutek sta zato napisala Cohen in Levine, nato pa ga je Villeneuve predelal v kon\xc4\x8dni scenarij. Med drugim je spremenil naslov, saj se mu je zdelo, da preve\xc4\x8d spominja na romanti\xc4\x8dno komedijo in da je scenarij \xc5\xbee tako druga\xc4\x8den od literarne predloge. Po Heissererjevih besedah je imela zgodnja razli\xc4\x8dica scenarija druga\xc4\x8den konec: v njem je bil darilo heptapodov na\xc4\x8drt za medzvezdno ladjo, kar bi omogo\xc4\x8dilo ljudem, da poselijo druge planete in se toliko razvijejo, da jim bodo lahko pomagali \xc4\x8dez tri tiso\xc4\x8d let. Vendar pa sta po izidu filma Medzvezdje leta 2014 z Villeneuvom sklenila, da to ni dobra zamisel, in se odlo\xc4\x8dila, da bo darilo nekaj, kar \xc2\xbbimamo pred seboj ... mo\xc4\x8d njihovega jezika\xc2\xab._NEWLINE_Nezemeljsko pisavo, ki spominja na odtise kavnih skodelic, je oblikovala umetnica Martine Bertrand po scenaristovem izvirnem konceptu. Nato so jo dali v analizo ra\xc4\x8dunalnikarjema Stephenu in Christopherju Wolframu, kar je predstavljalo osnovo za Louisino delo v filmu. Kot svetovalci za pisavo so bili vklju\xc4\x8deni tudi jezikoslovci z McGillove univerze iz Montr\xc3\xa9ala, pri zvokih, ki so jih ustvarili iz posnetkov kitovih klicev in ma\xc4\x8djega predenja, pa je svetoval strokovnjak za fonetiko Morgan Sonderegger z iste univerze. Osnovna premisa filma je lingvisti\xc4\x8dna relativnost oz. Sapir-Whorfova hipoteza, ki pravi, da jezik bistveno vpliva na na\xc4\x8din razmi\xc5\xa1ljanja govorca, kar je omogo\xc4\x8dilo Louise vpogled v prihodnost, ko se je nau\xc4\x8dila nezemeljskega jezika. Zadnje besede \xc5\xa0angove \xc5\xbeene so bile \xc2\xbbv vojni ni zmagovalcev, so le vdove\xc2\xab\xc2\xa0(v kitaj\xc5\xa1\xc4\x8dini). Villeneuve jih je pustil brez podnapisa za u\xc4\x8dinek skrivnostnosti, pomen stavka je \xc5\xa1ele kasneje razkril Heisserer._NEWLINE_Samo snemanje se je za\xc4\x8delo 7. junija 2015, ko je Renner kon\xc4\x8dal z delom na filmu Kapitan Amerika: Dr\xc5\xbeavljanska vojna.  Ve\xc4\x8dina posnetkov je nastala v kanadskem mestu Montreal z okolico, za zunanje posnetke pa so uporabili krajino v bli\xc5\xbeini izliva Reke svetega Lovrenca. Posebno pozornost so posvetili iskanju lokacije pristanka, saj bi gorata okolica vizualno prevladala nad velikostjo ladje, pusta ravninska lokacija pa bi bila po mnenju producentov preve\xc4\x8d kli\xc5\xa1ejska._NEWLINE_Filmsko glasbo je ustvaril islandski skladatelj J\xc3\xb3hann J\xc3\xb3hannsson. V uvodu in zaklju\xc4\x8dku se vrti kompozicija \xc2\xbbOn the Nature of Daylight\xc2\xab\xc2\xa0skladatelja Maxa Richterja, ki je bila pred tem uporabljena \xc5\xbee v psiholo\xc5\xa1kem trilerju Zlove\xc5\xa1\xc4\x8di otok (2010).\n_START_SECTION_\nIzid\n_START_PARAGRAPH_\nPodjetje Paramount Pictures je maja 2014 pridobilo pravice za distribucijo v Severni Ameriki in na Kitajskem. Odkupilo jih je za 20 milijonov USD na dra\xc5\xbebi na filmskem festivalu v Cannesu, kar je bil rekord za ta festival. Kmalu po tistem je podjetje Sony Pictures Releasing International odkupilo pravice za distribucijo v ve\xc4\x8dini preostanka sveta._NEWLINE_Uradni napovednik je iz\xc5\xa1el avgusta 2016. Distributer je izdal tudi vrsto promocijskih plakatov. Eden od njih, ki prikazuje vesoljsko ladjo heptapodov, ki lebdi nad Hong Kongom, je spro\xc5\xbeil nekaj negodovanja tamkaj\xc5\xa1nje javnosti, saj je panorama mesta fotomonta\xc5\xbea z zgradbo Oriental Pearl Tower, ki v resnici stoji v \xc5\xa0anghaju (pripadnost Hong Konga Kitajski je \xc5\xa1e vedno kontroverzna tema). Distributer je umaknil ta plakat in pripisal napako najetemu oblikovalcu._NEWLINE_Svetovna premiera filma je bila 1. septembra 2016 na Bene\xc5\xa1kem filmskem festivalu, kasneje pa je bil prikazan tudi na Mednarodnem filmskem festivalu v Torontu, Filmskem festivalu v Telluridu (ZDA), in Filmskem festivalu BFI v Londonu. Na redni spored kinematografov v ZDA je pri\xc5\xa1el 11. novembra tistega leta, v Slovenijo pa dva tedna kasneje, v distribuciji podjetja Con film.\n_START_SECTION_\nDoma\xc4\x8di video\n_START_PARAGRAPH_\nZa doma\xc4\x8di video je film najprej iz\xc5\xa1el v digitalni distribuciji, v formatu HD prek storitev Amazon Video in iTunes 31. januarja 2017. Dva tedna kasneje, 14. februarja, je pri\xc5\xa1el v prodajo \xc5\xa1e v fizi\xc4\x8dni obliki na nosilcih DVD in BluRay. \xc5\xbde 11. novembra 2016, hkrati z za\xc4\x8detkom predvajanja v kinodvoranah, je iz\xc5\xa1el tudi soundtrack filma pri zalo\xc5\xbebi Deutsche Grammophon.\n_START_SECTION_\nOdziv\n_START_PARAGRAPH_\nKljub kompleksnej\xc5\xa1i tematiki se je ob izidu izkazal za uspe\xc5\xa1nico in je \xc5\xbee v otvoritvenem vikendu prinesel 24 milijonov USD prihodkov od obiska kinodvoran v ZDA, do konca predvajanja 100 milijonov in \xc5\xa1e dodatna 102 milijona drugod po svetu. S tem je presegel pri\xc4\x8dakovanja analitikov, ki so temeljila na anketah med testnim ob\xc4\x8dinstvom in dejstvu, da je moral tekmovati za obisk s fantazijskim spektaklom Doktor Strange._NEWLINE_Dele\xc5\xbeen je bil tudi vsesplo\xc5\xa1nega odobravanja kritikov, s povpre\xc4\x8dno oceno 8,3/10 in 94\xc2\xa0% pozitivnih ocen (od 335 recenzij). Nekateri komentatorji so bili sicer mnenja, da pri\xc5\xbeene zamisel lingvisti\xc4\x8dne relativnosti do absurda \xe2\x80\x93 lingvisti\xc4\x8dnega determinizma, ki pravi, da jezik povsem dolo\xc4\x8da na\xc4\x8din razmi\xc5\xa1ljanja govorca (Louisino znanje nezemeljskega jezika spremeni njen um v tolik\xc5\xa1ni meri, da pridobi \xc2\xbbnadnaravno\xc2\xab\xc2\xa0sposobnost), kar velika ve\xc4\x8dina jezikoslovcev zavra\xc4\x8da. Kljub temu je ve\xc4\x8dina kritikov pohvalila inteligentno zgodbo ter Prihod primerjala z drugimi uspe\xc5\xa1nimi upodobitvami prvega stika z nezemeljsko civilizacijo, kot sta Bli\xc5\xbenja sre\xc4\x8danja tretje vrste in Stik. Pohvalili so tudi prepri\xc4\x8dljivo igro Amy Adams._NEWLINE_Vrsta publikacij je Prihod kasneje vklju\xc4\x8dila na retrospektivne sezname najbolj\xc5\xa1ih filmov leta 2016, od tega 14 pomembnej\xc5\xa1ih (med njimi revija The Atlantic) na prvo mesto. Tudi Ameri\xc5\xa1ki filmski in\xc5\xa1titut (AFI) ga je uvrstil med deset najbolj\xc5\xa1ih filmov leta.\n_START_SECTION_\nNagrade\n_START_PARAGRAPH_\nSezono ameri\xc5\xa1kih filmskih nagrad 2016 sta sicer zaznamovala zlasti drama Mese\xc4\x8dina in muzikal De\xc5\xbeela La La, je pa bil Prihod nominiran v kategoriji najbolj\xc5\xa1i celove\xc4\x8derni film za ve\xc4\x8dino glavnih hollywoodskih nagrad, vklju\xc4\x8dno z oskarji, kar znanstvenofantasti\xc4\x8dnim filmom ne uspe pogosto._NEWLINE_Na 89. podelitvi oskarjev je bil film nominiran za skupno osem nagrad, pri \xc4\x8demer pa Amy Adams kljub pri\xc4\x8dakovanjem ni bila med nominirankami za najbolj\xc5\xa1o glavno \xc5\xbeensko vlogo. Izpadla je tudi nominacija za najbolj\xc5\xa1o glasbeno podlago \xe2\x80\x93 Prihod je bil v tej kategoriji diskvalificiran, saj ima Richterjeva skladba \xc2\xbbOn the Nature of Daylight\xc2\xab, ki ni nastala posebej za ta film, po sklepu komisije za glasbo pri Akademiji preve\xc4\x8d vidno vlogo in odvrne pozornost od J\xc3\xb3hannssonovih kompozicij, kar ovira vrednotenje. Na koncu je Prihod prinesel le oskarja za najbolj\xc5\xa1o monta\xc5\xbeo zvoka kanadskemu monta\xc5\xbeerju Sylvainu Bellemareju._NEWLINE_Med ostalimi pomembnej\xc5\xa1imi priznanji so nagrada Bafte za zvo\xc4\x8dno podlago in nagradi za najbolj\xc5\xa1i scenarij po literarni predlogi na podelitvah Bafte ter Critics' Choice Movie Awards. Amy Adams je bila nominirana za zlati globus, nagrado Bafte in \xc5\xa1e nekaj pomembnej\xc5\xa1ih za najbolj\xc5\xa1o glavno \xc5\xbeensko vlogo, prejela pa je vrsto manj\xc5\xa1ih. Poleg tega je Prihod prinesel ustvarjalcem ve\xc4\x8d vidnih nagrad za dose\xc5\xbeke v znanstveni fantastiki, kot sta Hugo in nagrada Raya Bradburyja za dolgometra\xc5\xbeni film."